KIRJALLINEN KYSYMYS P-2851/00 esittäjä(t): Mogens Camre (UEN) komissiolle. Euroopan unionin tuki Tanskan kansalaisjärjestöille.



Virallinen lehti nro 103 E , 03/04/2001 s. 0229 - 0230



KIRJALLINEN KYSYMYS P-2851/00 esittäjä(t): Mogens Camre (UEN) komissiolle (5. syyskuuta 2000) Aihe: Euroopan unionin tuki Tanskan kansalaisjärjestöille 1. Mitkä sellaiset Tanskassa toimivat kansalaisjärjestöt, jotka käsittelevät rasismin ja muukalaisvihan torjuntaan liittyviä kysymyksiä, saavat tukea Euroopan unionilta? 2. Millaisia summia kukin näistä järjestöistä saa? 3. Millaisten asiakirjojen avulla komissio varmistaa, että myönnetty tuki käytetään ilmoitettuihin tarkoituksiin? 4. Millaisten asiakirjojen avulla komissio varmistaa, että tukea saavia järjestöjä hallitaan demokraattisesti ja että niiden johtajat edustavat todellisia ja legitiimejä eturyhmiä, jotka pystyvät toteuttamaan tuen hakemisen perusteena olevat tavoitteet? Anna Diamantopouloun komission puolesta antama vastaus (4. lokakuuta 2000) Rasismin ja muukalaisvihan torjuntaan liittyville erityistoimille myönnettiin vuoteen 1998 saakka rahoitusta budjettikohdasta B3-4114 (rasismin, muukalaisvihan ja antisemitismin torjuntaa liittyvät toimet). Vuonna 1998 yksi tanskalaisjärjestö (AOF The Workers Education Association (Vejle)) sai rahoitusta 106 258 euroa työnantajien ja työntekijöiden monikulttuurista koulutusta koskevaan hankkeeseen Xenobus Europa bussen der Abner Dore. Vuonna 1999 tämän alan pilottihankkeisiin myönnettiin rahoitusta budjettikohdasta B3-2006 (kokeilutoimet monikulttuurisen integraation hyväksi), mutta yhtäkään tanskalaista järjestöä ei valittu välittömäksi edunsaajaksi komission julkaisemien ehdotuspyyntöjen yhteydessä. Jotkut edunsaajat työskentelevät kuitenkin yhteistyössä tanskalaisten järjestöjen kanssa, koska ehdotuspyynnöissä haettiin nimenomaan ylikansallisia kumppanuuksia. Vuonna 2000 komissio valmistelee syrjinnän torjumista koskevan yhteisön uuden toimintaohjelman rahoittamista budjettikohdasta B5-803. Komissio esitti ohjelmaa koskevan ehdotuksen 25. marraskuuta 1999(1) osana EY:n perustamissopimuksen 13 artiklaan perustuvaa laajempaa ehdotuspakettia. Komissio pyrkii tukemaan aloitteita sellaisten politiikkojen ja käytäntöjen kehittämiseksi, joilla torjutaan rotuun tai etniseen alkuperään, uskontoon, vammaisuuteen, ikään tai sukupuoleen perustuvaa syrjintää. Ehdotuspyyntö on jo julkaistu, ja vuonna 2000 rahoitettavien hankkeiden valinnassa ollaan loppusuoralla. Komissio arvioi ehdotuspyyntöjen yhteydessä esitettyjä rahoitusehdotuksia käyttäen perustana yksityiskohtaisia aloitekuvauksia ja täydentäviä asiakirjoja. Täydentäviä asiakirjoja ovat muun muassa hakijajärjestön säännöt, joista ilmenee sen oikeudellinen asema kansallisessa lainsäädännössä, todisteet järjestön aikaisemmasta toiminnasta tarjotulla alalla sekä selvitys sen kyvystä hallinnoida yhteisön antamaa rahoitusta. Kaikkien tositteiden asianmukaisuus tarkastetaan ennen tuen myöntämistä ehdotetulle toiminnalle. Hankkeista, joille myönnetään rahoitusta, on toimitettava väliraportteja, lopputilitys sekä loppuraportti hankkeen tuloksista. Kyseiset asiakirjat tarkastetaan ja arvioidaan ennen viimeisen tukierän suorittamista edunsaajalle. Tarkastuksia suoritetaan säännöllisesti ja aina tarvittaessa, mikäli jonkun tietyn hankkeen hallinnointi herättää epäilyksiä. Lisäksi komissio on tehnyt erään riippumattoman organisaation kanssa toimeksiantosopimuksen kaikkien vuonna 1999 rahoitusta saaneiden hankkeiden arvioinnista. (1) KOM(1999) 567 lopullinen.